በጌድኦ እና ጉጂ መካከል የሚታየው ግጭት ህወሓት ተከል ሴራ ሥር ከመስደዱ የተነሳ መሆኑ ተገለጸ
ክፍለዮሐንስ አንበርብርጌድኦ፡- በጌድኦ እና ጉጂ ህዝቦች መካከል የሚታየው ግጭት ህወሓት ተከል ሴራ ሥር ከመስደዱ የተነሳ መሆኑ ተገለጸ። በለውጡ ወቅት የሴራው ተዋናዮች በመደናገጣቸው እኩይ ተግባራት ላይ ተጠምደው መቆየታቸውም ተጠቆመ። በጌድኦ ዞን የገደብ ወረዳ ዋና አስተዳዳሪ አቶ ሲሳይ ታደሰ እንዳስታወቁት ፤ በጌድኦ እና ጉጂ ዞኖች በወንድማማች ህዝቦች መካከል የሚታየው ህወሓት ተከል ሴራ ሥር በመስደዱ የተከሰተ ነው። በለውጡ ወቅት የሴራው ተዋናዮች በመደናገጣቸው እኩይ ተግባራት ላይ ተጠምደው መቆየታቸውን ያመለከቱት አስተዳዳሪው ፣ በሁለቱ ጎሳዎች መካከል ቀጥተኛ ግጭት እንደሌለ አመልክተዋል። ከህዝቡ በስተጀርባ የእኩይ ሴራ ተዋናዮች መኖራቸውን ጠቁመዋል። ቀደም ሲል የተከሰተው ግጭት በቀጣይ ሥጋት እንዳይሆን ምን መደረግ አለበት በሚለው ላይም ከሚመለከታቸው አካላት በሰፊው ሊመከርበትና ሊሠራበት እንደሚገባም አስገንዝበዋል። እንደ ወረዳ አስተዳዳሪው ገለፃ፤ አካባቢው ዓመቱን ሙሉ ለምለም፣ ምርት ሰጪና አረንጓዴ ቢሆንም በጌድኦ ዞን 15ሺ አባወራዎች መሬት የላቸውም። እነዚህ አካላት መሬት ባላቸው አርሶ አደሮች ላይ የተንጠለጠሉ ናቸው። ይህም ለመሬት ሽሚያ ያጋለጠ ሲሆን ሀብት ክፍፍሉም ፍትሃዊ እንዳይሆን ስጋት ፈጥሯል። በደቡብ ብሄሮች፤ ብሄረሰቦችና ሕዝቦች ክልል ጌድኦ ዞን ያለው ከፍተኛ የህዝብ ጥግግት፣ ዕድገት እና የመሬት እጥረት ቀጣይ የግጭት ምንጭ እንዳይሆን ትኩረት ሊሰጠው ይገባል ብለዋል። የሕዝብ ጥግግቱም እጅግ ከፍተኛ ነው። በአገሪቱ ጤና ፖሊሲ መሠረት በአንድ ጤና ጣቢያ 25ሺ ሰዎች ግልጋሎት ማግኘት የሚገባቸው ቢሆንም የህዝቡ ቁጥር ከፍተኛ መሆኑንና ከተቀመጠው አሃዝ አኳያ በእጅጉ የበዛ ህዝብ በአንድ ጤና ጣቢያ እየተገለገለ መሆኑን አብራርተዋል። የመንግስትና የአገሪቱ የኢኮኖሚ ፖሊሲም በተናበበ መንገድ እንዲጓዝ አበክሮ ሊሠራ እንደሚገባም አስገንዝበዋል። በዞኖቹ በተቀሰቀሱ ግጭቶች 4ሺ ቤቶች መቃጠላቸውን አስታውሰው በአሁኑ ወቅት 98 ከመቶ የሚሆኑት ቤቶች ዓለም አቀፍ ትብብር ለኢትዮጵውያን መብት በተሰኘው ግብረሰናይ ድርጅት በተደረገ የገንዘብ ድጋፍ መገንባታቸውን ጠቁመዋል። የቀርጫ ወረዳ ኃላፊ አቶ ታደሰ ለታ በበኩላቸው፤ አካባቢው ቡናን ጨምሮ ገበያ ተኮር ምርቶች የሚመረትበት ሲሆን የህዝቡ አሰፋፈርና ብዛት ደግሞ እጅግ የተጠጋጋ ነው። በዚህም የሀብት ቅርምቱ ሽኩቻ እየፈጠረ በመሆኑ መንግስት በትኩረት ሊሠራ እንደሚገባ አስገንዝበዋል። ዶክተር ደበበ ዳዊት ወልድ ቪዥን በተሰኘው ግብረ ሰናይ ድርጅት ውስጥ የጌድኦ ተፈናቃዮችን በማቋቋም ረገድ እየሠሩ መሆኑን ጠቁመው፤ በአካባቢው በቀጣይ የግጭት መንሰኤ ሊሆኑ የሚችሉ ጉዳዮችን በጥንቃቄ መመርመር እንደሚገባ አመልክተዋል። ላለፉት 27 ዓመታት ኢትዮጵያ
ስትመራበት የነበረው የምጣኔ ሀብት ፖሊሲ ልዩነቱ በእጅጉ የሰፋ ድሃ እና ሀብታም ዜጎችን እንጂ መካከለኛ ገቢ ባለቤቶችን ማፍራት አልቻለም። ይህም ለግጭቶች መነሻ እየሆነ ነው ብለዋል። መንግስትም
የህዝብና የምጣኔ ሀብት ዕድገት የተጣጣመ
እንዲሆን ሊሠራ እንደሚገባ
ጠቁመዋል።አዲስ ዘመን ታህሳስ 21/2013